Egy idős nőt szállítottak szombaton kórházba, az elmúlt két hétben több mint száz emberrel került kapcsolatba.

Fél évvel a koronavírus-világjárvány tavaszi kitörése után megérkezett a pandémia második hulláma. A fertőzöttek számának radikális emelkedése egyre több országot kényszerít ismét korlátozások bevezetésére annak ellenére, hogy a világgazdaság még magához sem tért a tavaszi járványkitörés hatásaitól. A jelek szerint a második hullám Magyarországot is elérte. Kövesse híreinket!

Csorbai Ferenc, Mohács polgármestere a Facebookon jelentette be szombat este, hogy a városban is van egy koronavírussal fertőzött beteg. Ma délelőtt egy idős hölgyet szállítottak Mohácsról a pécsi kórházba, és jelenleg lélegeztető gépre kapcsolva az intenzív osztályon ápolják. A tesztje pozitív lett.

Csorbai azt is elmondta, Mohács úgynevezett coronaria gócponttá válhat, mert a fertőzött nőnek hivatalos értesüléseik szerint az elmúlt két hétben a százat meghaladó számú kontaktja volt.

Ilyen méretű kontaktálódás esetén a járványügyi tapasztalatok alapján hirtelen nagyszámú megbetegedés várható, akár helyi karantén elrendelésére is sor kerülhet. Dr. Csizmadia Csaba főigazgató arról tájékoztatatott, hogy a Mohácsi Kórház felkészült a betegellátásra

- mondta a polgármester.

Csorbai azt is hozzátette, több száz, ma még tünetmentes vírushordozó járhat Mohácson, ami azt jelenti, hogy

minden mohácsi lakost potenciális vírus hordozónak kell tekinteni.

Arra szólította fel a polgármester a lakosságot, hogy maradjanak otthon, illetve, csak a leghalaszthatatlanabb esetekben hagyják el az otthonukat.